Ongeluk eis Kaapse skoolhoof, gesinEugene, Elma en Euodia van Graan. (Foto: Facebook) Die hoof van Raithby Primary School in Stellenbosch het Saterdagaand saam met sy vrou, Elma, dogter Euodia en haar kêrel, Ronwan Adams, in ’n motorongeluk omgekom. Die ongeluk het omstreeks 22:00 op die R44 naby die Mountain Breeze-woonwapark plaasgevind. Kapt. Frederick van Wyk, polisiewoordvoerder, sê die oorledenes was tussen 23 en 54 jaar oud. Hulle was die enigste insittendes van die wit Ford Figo – ook die enigste voertuig wat in die ongeluk betrokke was. “Die omstandighede wat tot die ongeluk gelei het, word tans ondersoek. Die polisie in Stellenbosch ondersoek ŉ saak van strafbare manslag,” het Van Wyk gesê. Rubin Steyn, waarnemende skoolhoof, wou nie op die ongeluk self kommentaar lewer nie, maar het Maandag aan Maroela Media gesê dat Eugene “gelewe het om ŉ voorbeeld vir ander te stel”. Elma, Euodia en Eugene van Graan (bo). Ronwan Adams (onder). (Foto: Facebook) Hy was ongeveer vier jaar die hoof van dié skool, maar Steyn sê Eugene het die laaste tyd al meer met sy gesondheid gesukkel. Nietemin het hy hard gewerk om steeds al sy verpligtinge na te kom. “Hy het ŉ passie gehad vir sy werk. Al het hy soms baie pyn gehad, het hy so getrou as wat hy kon skool toe gekom om sy take te verrig.” Steyn sê die skoolgemeenskap sal Dinsdag, wanneer die skole weer open, deur die plaaslike kerk met berading bygestaan word. Die Van Graan-egpaar se seun, Emilio, het ŉ roerende huldeblyk aan sy ouers en sussie op Facebook geplaas. “Ek weet nie waar om te begin nie. My hart is in miljoene stukke gebreek vanoggend [Sondag]. Dit voel alles nog so onwerklik. Ek het nie besef gister se oproep sou die laaste wees wat ek ooit julle stemme sou hoor nie, maar ons Hemelse Vader weet hoekom dit julle tyd was om na Hom toe te kom. Ek het nie woorde van die seer nie. “My ma se laaste woorde was: ‘My kind ons sal hierdeur kom. Die Here weet hoekom laat hy dinge gebeur’. Rus in vrede Mammie, Daddy en kleinsus. Ek gaan julle vir ewig mis. Dankie vir die lewe wat Mammie en Daddy ons gegee het. Ek en Enrico [van Graan] sal julle altyd in ons harte dra. Ons het seer wat net die Here kan genees. Rus In Vrede en vlieg hoog saam met die Engele.” Die Stellenbosch- plaaslike munisipaliteit het ook die gesin se afsterwe op hul Facebook-blad betreur. “Eugene was ’n geliefde skoolhoof en ’n groot gees in die Raithby-gemeenskap. Ons sal sy liefde vir kinders en passie vir die onderwys altyd onthou,” het burgemeester Gesie van Deventer gesê. “Hierdie nuus het ons gemeenskap diep geskok. Ek vra dat u die families in u gedagtes en gebede hou gedurende hierdie uiters moeilike tyd. Hulle laat twee seuns en twee kleinkinders agter. Mag hulle nou in vrede rus.” Ek weet nie waar om te begin nie.My hart is in miljoene stukke gebreek vanoggend.Dit voel alles nog so onwerklik. Ek het… Posted by Emilio Van Graan Cpf on Saturday, October 8, 2022 Posted by Willys & Gallico Funeral Services on Sunday, October 9, 2022